NETEISĖTŲ MIGRANTŲ APGYVENDINIMO KLAUSIMAMS SKIRTO POSĖDŽIO
PROTOKOLAS
2021-09-14
Vilnius

Posėdis įvyko 2021 m. rugsėjo 14 d. 15.00–15.30 val. nuotoliniu būdu (pasitelkiant informacines ir ryšių technologijas).
Posėdžio pirmininkė – Jovita Petkuvienė, Vidaus reikalų ministerijos (VRM) kanclerė.
Posėdžio sekretorė – Toma Stančikienė, VRM kanclerės referentė.

DALYVAVO:
Sigita Ščajevienė, Vidaus reikalų ministerijos (VRM) viceministrė; Ilona Smailienė, VRM Ekonomikos ir finansų departamento direktorė; Janina Seilienė, VRM Ekonomikos ir finansų departamento vyresnioji patarėja; Gabija Tamulevičienė, VRM Viešojo saugumo politikos grupės patarėja; Jurgita Grebenkovienė, Sveikatos apsaugos ministerijos (SAM) kanclerė; Gitana Ratkienė, Sveikatos apsaugos ministerijos (SAM) Pirminės sveikatos priežiūros ir slaugos skyriaus patarėja; Justina Jakštienė, Socialinės apsaugos ir darbo (SADM) viceministrė; Ana Selčikienė, Socialinės apsaugos ir darbo ministerijos (SADM) kanclerė; Gediminas Norkūnas, Finansų ministerijos (FINMIN) viceministras; Daiva Kamarauskienė, Finansų ministerijos (FINMIN) Biudžeto departamento direktorė; Roma Žakaitienė, Lietuvos savivaldybių asociacijos (LSA) direktorė; Audrius Šantaras, VSAT prie VRM Migracijos skyriaus viršininkas; Ričardas Malinauskas, Druskininkų savivaldybės meras; Jurgita Balčiūtė, Druskininkų savivaldybės administracijos Finansų ir apskaitos skyriaus vedėjo pavaduotoja; Julija Ramanauskienė, Druskininkų savivaldybės administracijos Finansų ir apskaitos skyriaus vedėja; Nerijus Cesiulis, Alytaus miesto meras; Ona Balevičiūtė, Alytaus miesto savivaldybės administracijos direktorė; Gintarė Jociunskaitė, Alytaus rajono savivaldybės administracijos direktorė; Justas Rasikas, Ignalinos rajono savivaldybės meras; Jūratė Balinskienė, Ignalinos rajono savivaldybės administracijos direktorė; Valdas Petras Mikelionis, Lazdijų rajono savivaldybės mero pavaduotojas; Jovita Rudėnienė, Švenčionių rajono savivaldybės administracijos direktorė.
DARBOTVARKĖ. Dėl neteisėtų migrantų apgyvendinimo klausimų aptarimo ir sprendimo. 

SVARSTYMO EIGA IR PRIIMTI SPRENDIMAI. 
Prasidėjus posėdžiui VRM kanclerė J. Petkuvienė trumpai aptarė situaciją apie neteisėtų migrantų apgyvendinimą. Informavo, kad neteisėti migrantai iš savivaldybėse esančių laikinų apgyvendinimo vietų bus perkeliami į Pabradėje esantį Užsieniečių registracijos centrą Medininkuose, Pasieniečių mokykloje esantį modulinių namelių miestelį, Kybartų buvusius pataisos namus, Rukloje Pabėgėlių priėmimo centrą, Vilniaus mieste buvusią mergaičių koloniją. 
VRM kanclerė J. Petkuvienė padėkojo savivaldybėms už pagalbą šiuo sudėtingu laikotarpiu. Pasidžiaugė, kad iš savivaldybėse įrengtų laikinų apgyvendinimo vietų pradėti iškelti neteisėti migrantai. Pirmiausia pradėta kelti neteisėtus migrantus iš Alytaus miesto savivaldybės. J. Petkuvienė priminė, kad per rugsėjo mėnesį planuojama visus neteisėtus migrantus perkelti į nuolatines gyvenamas patalpas. 
Alytaus miesto meras N. Cesiulis pasidžiaugė, kad iš jų savivaldybės jau iškelta 20 žmonių. Jis teiravosi, kada planuojama iškelti likusius neteisėtus migrantus. 
Atsakydama į klausimą J. Petkuvienė patikino, kad iki spalio 1 dienos bus iškelta likusi neteisėtų migrantų dalis.
Švenčionių rajono savivaldybės administracijos direktorė J. Rudėnienė informavo, kad jų savivaldybės ligoninėje yra gydomi COVID-19 liga sergantys neteisėti migrantai. Ji teigė, jog susiduria su saugumo problema – nėra užtikrinama fizinė apsauga visą parą. Neteisėti migrantai, sergantys COVID-19 liga, pabėga iš ligoninės ir eina į miestelyje esančias parduotuves apsipirkti. Policijos pareigūnų patruliavimas kas dvi valandas neužtikrina nuolatinės apsaugos. J. Rudėnienė teigė, kad apsaugos tarnybų paslaugos kainuotų apie 15 tūkst. eur. per mėnesį. Ji domėjosi, ar FINMIN kompensuotų šią sumą. J. Rudėnienė teigė, kad su FINMIN buvo kalbama šia tema, tačiau iš jų atsakymo nesulaukė.
VRM kanclerė J. Petkuvienė informavo, kad šiuo metu nėra pareigūnų, kuriuos galėtų paskirti nuolatiniam budėjimui, jog užtikrintų apsaugą. 
FINMIN viceministras G. Norkūnas patikino, kad sprendimas dėl finansavimo bus rastas, tačiau reikia tinkamai atlikti procedūras ir pasirinkti konkurencingą kainą. 
J. Petkuvienė pabrėžė, kad rugsėjo mėnesį vyks neteisėtų migrantų pervežimas iš laikinų apgyvendinimo vietų į nuolatines, kurio metu bus reikalingos didelės policijos pareigūnų pajėgos. Pasibaigus neteisėtų migrantų pervežimui (spalio mėnesio pradžia) bus skiriami pareigūnai saugumui užtikrinti. 
[bookmark: _GoBack]Baigdama posėdį VRM kanclerė J. Petkuvienė trumpai informavo, kad SAM yra peržiūrimi algoritmai, jog būtų galima užtikrinti sveikatos paslaugas neteisėtų migrantų gyvenamose vietose. SADM paruošusi mobilias grupes, socialinėms paslaugoms užtikrinti, kurios vyks į nuolatines neteisėtų migrantų apgyvendinimo vietas. Švietimo, mokslo ir sporto ministerija yra pasiruošusi padėti toms savivaldybėms, kuriose bus apgyvendintos neteisėtų migrantų šeimos su nepilnamečiais vaikais. 
Atsisveikindama kanclerė J. Petkuvienė padėkojo visiems į posėdį susirinkusiesiems ir palinkėjo sėkmės.

